विश्वकप पोस्टर अनावरण
गोलरक्षक लेभ यासिनको तस्बिरसहित फिफाले सन् २०१८ मा हुने विश्वकपका लागि आधिकारिक पोस्टर अनावरण गरेको छ ।
मस्को — गोलरक्षक लेभ यासिनको तस्बिरसहित फिफाले सन् २०१८ मा हुने विश्वकपका लागि आधिकारिक पोस्टर अनावरण गरेको छ । मंगलबार यासिनको गोलरक्षणका क्रममा उडिरहेको पुरानो तस्बिरसहितको पोस्टर मस्को सहरमा अनावरण गरिएको हो । पोस्टरमा प्रयोग गरिएको बलबाट निस्केको सुन्तला रंगको १२ तरंगले खेल हुने १२ रंगशालाको प्रतिनिधित्व गर्दछ ।पोस्टर अनावरण फिफा विश्वकपको औपचारिक समूह ड्र हुनुभन्दा तीन दिनअघि गरिएको हो । समूह चरणको ड्र शुक्रबार हुँदै छ । ‘यो पोस्टरको बनावट निकै सन्देशमूलक छ । यसले खेलका दिग्गजको महत्त्व र रसियाले आयोजना गर्न लागेको उत्सवलाई राम्रोसँग उतारेको छ,’ फिफा महासचिव फातमा समोउराले भनिन् ।सन् १९९० मा निधन भएका यासिनले चार विश्वकपमा सहभागिता जनाएका थिए । सन् १९५८ देखि १९७० सम्मका विश्वकप खेलेका यासिन बालोन डी’ओर जित्ने फुटबल इतिहासकै एकमात्र गोलरक्षक हुन् । रसियाले सन् २०१८ को जुन १४ देखि जुलाई १५ सम्म विश्वकप आयोजना गर्दै छ । विश्वकपका खेलहरू ११ सहरका १२ मैदानमा हुनेछन् ।